
ПОСТОЯННАТА КОМИСИЯ ПО СПОРТ, ДЕЦА И МЛАДЕЖКИ ДЕЙНОСТИ


ПРОТОКОЛ №12

Днес, 07.10.2020 г. от 14:00 часа, в Зала № 2, ет. 1, Община Бургас, ул. „Александровска“ № 26, се проведе извънредно заседание на ПКСДМД.
На заседанието присъстваха: инж. Йордан Георгиев – председател, членове: Станимир Апостолов, Георги Маринчев, Бойчо Георгиев, Стоян Колев, Красимир Калудов и Тодор Йосифов. 
От общинска администрация присъстваха: Диана Саватева – зам.-кмет „Култура, туризъм и спорт“ и Веселина Деведжиева – началник на отдел „Спорт, превенции и младежки дейности“. Присъстваха също акционерите на ПФК „Нефтохимик 1962“ АД – П. Бошнаков и СНЦ „Футболен клуб Нефтохимик Бургас“ с представител П. Николов. На заседанието на комисията присъства още и Иво Баев – председател на Постоянната комисия по правни въпроси.
Заседанието откри и ръководи председателят на ПКСДМД – инж. Йордан Георгиев и, със 7 гл. „за“, 0 гл. „против“ и 0 гл. „въздържали се“ се прие следният 

ДНЕВЕН РЕД

1. Разглеждане финансовото състояние на ПФК „Нефтохимик 1962“ АД, извършване на одит и оценка на пазарната цена на акциите, собственост на Община Бургас

2. Текущи

---------------------------------------------------------------------------------------

По точка 1

Разглеждане финансовото състояние на ПФК „Нефтохимик 1962“ АД, извършване на одит и оценка на пазарната цена на акциите, собственост на Община Бургас

Йордан Георгиев информира присъстващите за взетото от Общински съвет решение, с което се предлага на акционерите на „Професионален футболен клуб Нефтохимик Бургас 1962“ АД – П. Бошнаков и СНЦ „Футболен клуб Нефтохимик Бургас“, да им бъдат прехвърлени безвъзмездно част от притежаваните от Община Бургас налични поименни акции, а именно 51 броя, описани в Решението на общинския съвет от 28.09.2020 г. Той уточни, че при отказ от тяхна страна акциите да бъдат предложени при същите условия на „Бест Спорт 1962“ ЕООД, собственост на А. Златкова, тъй като чрез входирана молба тя е изразила желание да стане акционер на дружеството. Същият разясни законовите възможностите, които могат да се предприемат за бъдещето на акционерното дружество. 
Йордан Георгиев съобщи, че към настоящия момент Община Бургас е собственик на още 800 акции от капитала на ПФК „Нефтохимик Бургас 1962“ АД и предложи да се направи пазарна оценка на акциите, тъй като последните са записани срещу парична вноска на общината. Председателят даде думата на П. Бошнаков.
П. Бошнаков се обърна към присъстващите като заяви, че под негово ръководство клубът е бил изряден откъм финансови задължения. Той допълни, че след напускане управлението на клуба и със съдействието на Община Бургас, ПФК „Нефтохимик 1962“ АД не е имал други дългове, единствено разсрочената сума от 10 000 лв. към един футболист. Г-н Бошнаков каза, че отборът е могъл да постигне високи спортни успехи, но честите смени в ръководството са се оказали пречка за това. Същият посочи, че отговорът му относно предложените акции ще бъде след като се запознае с резултата от направен независим одит, който да бъде извършен от одитора М. Тихолова. П. Бошнаков изложи концепцията си, относно развитието на клуба, като се мотивира с думите, че преди всичко спортът в Бургас трябва да се развива. Той заяви, че ръководството на футболния клуб трябва да бъде от добри специалисти в тази сфера. 
Йордан Георгиев даде думата на П. Николов – член на УС и представител на СНЦ „Футболен клуб Нефтохимик Бургас“. Той информира присъстващите, че мнението на феновете е било ясно заявено на заседанието на Общинския съвет, като повтори, че според тях г-жа Златкова не би могла да управлява качествено капитала на клуба, след като не го е показала до този момент. П. Николов сподели, че все още не е обсъдено в Управителния съвет на дружеството, възможността феновете да приемат акциите, но тяхната дейност не е да управляват дружеството. Същият изрази мнение, че клубът трябва да се управлява от хора, които имат виждане за неговото развитие и могат да го финансират. 
Йордан Георгиев заяви, че в Бургас няма по-голям радетел и спонсор в сферата на спорта от г-н Бошнаков. Община Бургас не може да отделя достатъчно финансови средства за поддържането на професионален отбор, допълни инж. Георгиев, като уточни, че директива на Европейския съюз уточнява финансовата рамка на държавната помощ. 
[bookmark: _GoBack]Георги Маринчев подкрепи изцяло казаното до момента от председателя на комисията и подчерта, че г-жа Златкова сама е заявила желание пред ПКСДМД да получи акциите на клуба, за да може да се легитимира като собственик при привличането на спонсори, за осигуряване финансова стабилност на отбора. 
Иво Баев изрази мнение, че важно оценката на акциите трябва да бъде изготвена от счетоводна фирма не свързана с дейности близки до дружеството. Според него предоставянето на акции трябва да бъде след представен бизнес план за бъдещото управление на клуба. Иво Баев съобщи, че ще направи проучване относно професионалисти, които да се заемат с оценката, след което ще информира председателя на комисията.
Красимир Калудов обясни, че никой общински съветник гласувал „за“ не е направил това, с цел да загроби клуба. Лично за себе си каза, че е възмутен от факта, че г-жа Златкова е проявила неуважение към общинските съветници, като не е присъствала на заседанието на Общинския съвет и не е защитила искането си за управление на клуба.
	Според Тодор Йосифов проблемът на отбора е в управлението му, в маркетинга, във връзката с феновете и в комуникацията помежду им. Това, което е направил Кметът на Бургас и общинския съвет, респективно Общината за „Нефтохимик“, не е малко, но да не се забравя, че се борави с обществени средства и обществен ресурс, каза Тодор Йосифов. 
	Председателят на комисията обобщи направените предложения и ги подложи на гласуване: 
1. Фирмата, която обслужва счетоводството на ПФК „Нефтохимик 1962“ АД да изготви баланс и ОПР на дружеството към 30.09.2020 г. Въз основа на така изготвения баланс и ОПР, да бъде определена пазарната цена на акциите, от оценител, посочен от г-н Иво Баев. В случай, че такава не бъде извършена, то тогава въз основа на изготвения баланс и ОПР оценката да бъде определена от счетоводителя на дружеството, като бъде заверена от независим експерт-счетоводител.
	Упълномощава инж. Йордан Георгиев и Георги Маринчев да сключат договори за възлагане на оценка на акциите.
	Със 7 гл. „за“, предложението се приема.
2. Дава съгласие да бъде възложено извършването на независим одит на ПФК „Нефтохимик 1962“ АД за периода от 08.06.2016 г. до 30.09.2020 от одитора М. Тихолова, в срок до 30 дни, без финансов ангажимент от страна на Община Бургас. 
Общинският съветник Георги Маринчев – представител на Община Бургас в общото събрание на дружеството, насрочено за 20.10.2020 г. да участва при съставяне на заданието за извършване на одит.
	Със 7 гл. „за“, предложението се приема.

---------------------------------------------------------------------------------------

По точка 2

Текущи

	Йордан Георгиев уведоми членовете на комисията, че е постъпило предложение за закупуване или замяна на Спортна тренировъчна база „Гнездо на акули“ в кв. Сарафово. Той предложи да се отговори на искането, че то ще бъде разгледано на заседание на Постоянната комисия по спорт, деца и младежки дейности, след оферирана конкретна цена. Комисията единодушно се съгласи с казаното от председателя. 

---------------------------------------------------------------------------------------




ПРЕДСЕДАТЕЛ: …………………..
								    (инж. Йордан Георгиев)



ПРОТОКОЛИСТ: …………………….
		     (Жени Господинова)

